CELEX: 32012D1221(01)
Language: ro
Date: 2012-12-19 00:00:00
Title: Decizia Comisiei din 19 decembrie 2012 de modificare a Deciziei din 30 iulie 2010 , în ceea ce privește aplicabilitatea sa și alcătuirea forumului la nivel înalt pentru îmbunătățirea funcționării lanțului de aprovizionare cu alimente

21.12.2012   
            
            
               RO
            
            
               Jurnalul Oficial al Uniunii Europene
            
            
               C 396/17
            
         DECIZIA COMISIEI
   din 19 decembrie 2012
   de modificare a Deciziei din 30 iulie 2010, în ceea ce privește aplicabilitatea sa și alcătuirea forumului la nivel înalt pentru îmbunătățirea funcționării lanțului de aprovizionare cu alimente
   2012/C 396/06
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               Decizia Comisiei din 30 iulie 2010 de instituire a unui forum la nivel înalt pentru îmbunătățirea funcționării lanțului de aprovizionare cu alimente (1) se aplică până la 31 decembrie 2012.
            
         
               (2)
            
            
               Forumul a contribuit la competitivitatea lanțului de creare a valorii în sectorul agroalimentar din UE, prin urmărirea modului în care sunt puse în aplicare recomandările Grupului la nivel înalt privind competitivitatea industriei agroalimentare și inițiativele propuse de Comisie în comunicarea sa intitulată „Îmbunătățirea funcționării lanțului de aprovizionare cu alimente în Europa” (2). Forumul a recomandat realizarea unor noi acțiuni orientate către obținerea de rezultate. Aceste inițiative trebuie să fie monitorizate. Prin urmare, activitatea Forumului la nivel înalt pentru îmbunătățirea funcționării lanțului de aprovizionare cu alimente ar trebui să continue după data de 31 decembrie 2012.
            
         
               (3)
            
            
               Calitatea de membru al forumului ar trebui să fie extinsă la autoritățile naționale din toate statele membre, pentru a facilita schimbul de bune practici și pentru a îmbunătăți reprezentarea în cadrul forumului. Reprezentarea organizațiilor private ar trebui reexaminată pe baza unei invitații publice de depunere a candidaturilor, pentru a asigura o reprezentare echilibrată a părților interesate,
            
         ADOPTĂ PREZENTA DECIZIE:
   Articol unic
   Decizia din 30 iulie 2010 se modifică după cum urmează:
   
               1.
            
            
               Articolul 4 se modifică după cum urmează:
               
                           (a)
                        
                        
                           Alineatul (1) se înlocuiește cu următorul text:
                           „(1)   Forumul este alcătuit din maximum 50 de membri”.
                        
                     
                           (b)
                        
                        
                           Alineatul (3) se înlocuiește cu următorul text:
                           „(3)   Autoritățile statelor membre își desemnează un reprezentant în grupul de pregătire menționat la articolul 5 alineatul (2).
                           Directorul general al Direcției Generale Întreprinderi și Industrie numește ceilalți membri, reprezentând organizațiile cu competențe în domeniile menționate la articolul 2 și la articolul 3 și care au răspuns la invitația de depunere a candidaturilor. Aceste organizații își numesc reprezentanții în cadrul forumului și al grupului de pregătire menționat la articolul 5 alineatul (2).
                           Comisia poate refuza numirea unui reprezentant de către o organizație în cazul în care consideră, din motive întemeiate, specificate atunci când grupul a fost instituit sau în regulamentul de procedură al grupului, că numirea nu este adecvată. În astfel de cazuri, se solicită organizației respective să numească un alt reprezentant”.
                        
                     
         
               2.
            
            
               Articolul 7 se înlocuiește cu următorul text:
               „Articolul 7
               Aplicabilitate
               Prezenta decizie se aplică până la 31 decembrie 2014.”
            
         
      Adoptată la Bruxelles, 19 decembrie 2012.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO C 210, 3.8.2010, p. 4.
   
      (2)  COM (2009) 591 din 28.10.2009.